b'\n_START_ARTICLE_\nPristajanje\n_START_PARAGRAPH_\nPristajanje je zadnji del poleta letala ali drugega zrakoplova in pomeni vrnitev na tla. To je najzahtevnej\xc5\xa1i in najbolj kriti\xc4\x8den del poleta, saj nepazljivost hitro pripelje do nesre\xc4\x8de._NEWLINE_Bistvo pristanka letal je izni\xc4\x8denje sile vzgona v trenutku stika s tlemi. Vendar je za uspe\xc5\xa1en pristanek izrednega pomena tudi pravilno pribli\xc5\xbeevanje pristajalni stezi, ki mora biti izvedeno s skrbnim nadziranjem hitrosti leta in hitrosti spu\xc5\xa1\xc4\x8danja; \xc5\xa1e posebej v zadnji fazi, ko je letalo tik nad stezo. To se izvaja s pomo\xc4\x8djo krmilne palice in ro\xc4\x8dice za plin, ki pa pri pristanku zamenjata funkciji (pri pristanku se s krmilno palico uravnava hitrost, z ro\xc4\x8dico za plin pa hitrost spu\xc5\xa1\xc4\x8danja, kar je ravno obratno kot pri normalnem letu). Da letalo sledi pravilni poti do pristajalne steze skrbi bodisi pilot z opazovanjem nameravane to\xc4\x8dke dotika (zato se uporablja t. i. \xc5\xa1olski krog) ali sistem za pristajanje po instrumentih (angle\xc5\xa1ko: ILS), ki ka\xc5\xbee odstopanje od poti idealnega pribli\xc5\xbeevanja._NEWLINE_Na varni vi\xc5\xa1ini pilot odvzame mo\xc4\x8d motorja in za\xc4\x8dne rahlo izravnavati letalo tako, da je na koncu letalo poravnano tik nad stezo ali z rahlo dvignjenim nosom (ta na\xc4\x8din omogo\xc4\x8da letalom, da se steze najprej dotakne glavno podvozje). Z vzdr\xc5\xbeevanjem tega polo\xc5\xbeaja se pove\xc4\x8da vpadni kot in hitrost letala po\xc4\x8dasi pade pod minimalno hitrost, ko letalo zaradi zmanj\xc5\xa1anega vzgona ne more ve\xc4\x8d leteti in se dotakne steze. Pred za\xc4\x8detkom izravnavanja je izrednega pomena pravilna hitrost, saj v nasprotnem primeru lahko pride do trdega pristanka, kar ima lahko hude posledice._NEWLINE_Bolj zahtevno je pristajanje v bo\xc4\x8dnem vetru, kjer mora letalo leteti rahlo proti vetru in se poravnati s stezo tik pred pristankom._NEWLINE_Precej zahtevno je tudi pristajanje na letalonosilkah, kjer mora letalo zadeti pravo mesto na izredno kratki stezi, da ujame eno od \xc5\xbeic, ki ga zaustavi. Se pa pristanek na letalonosilki odvija pri vi\xc5\xa1ji hitrosti za primer, \xc4\x8de pilot zgre\xc5\xa1i vse \xc5\xbeice. V tem primeru ima dovolj hitrosti, da se dvigne in poskusi ponovno.'